27 sarnaqäwi: Qhuru Faraonaw Egipto apnaqi
AKA jaqinakax munkir jan munkirwa lurayaski. ¡Khuri maynix chikutimpiw wal jawq’jaski! T’aqhisisipki ukanakaxa Jacobun familiapawa, israelitanak satäpxiwa. Jawq’jaski ukanakaxa egipcionakarakiwa. Israelitanakaruxa irnaqirinakapatwa tukuyapxatayna. ¿Kunatsa ukax paspachäna?
Walja tiempow Jacobun familiapax Egipton sum jakasipkäna. Faraonan jilïrit utt’ayat Joseyaw familiaparux uñjaskäna. Ukampis Joseyax jiwxänwa. Ukat mä machaq Faraonaw Egipto apnaqirjam utt’asxarakïna, jupasti israelitanakarux wal uñisïna.
Ukatwa aka qhuru Faraonax israelitanakarux irnaqayäna. Ukatxa jan sintt’asir qhuru jaqinakwa israelitanakar uñjiritakix uchäna. Uka jaqinakasti israelitanakarux munkir jan munkirwa Faraonataki jach’a utanaka utachayapxäna. Ukampis israelitanakax jilxattasipkakïnwa. Ukatxa egipcionakax axsarxapxänwa, israelitanakax waljaniptasin ch’amaniptapxaspaw sasa.
¿Uk amuyasisax Faraonax kamachataynasa uk yattati? Israelit warminakaru ususiñ yanapir warminakaruw akham säna: ‘Yuqall wawa ususini ukhax uka wawar jiwayapxätawa’ sasa. Ukampis uka warminakax janiw qhuru warminakäpkänti, janiw yuqall wawanakar jiwayapkänti.
Ukatwa Faraonax akham mä kamachi markapatak apsüna: ‘Israelit taqi jisk’a yuqall wawanakarux jiwarayapxma. Imill wawanakarux niyas jakayasipkasmawa’ sasa. ¿Wali qhurupunïnxay ukham sañatakixa? Jichhax kunjamsa mä yuqall wawar qhispiyapxatayna uka tuqit yatxatañäni.
Éxodo 1:6-22.
Jiskt’äwinaka
- ¿Khitis chikuti iqt’at jaqixa, ukat khitirus jawq’jaski?
- ¿José tatan jiwatapatxa israelitanakarux kunas pasäna?
- ¿Kunatsa egipcionakax israelitanakar axsarapxäna?
- Israelit warminakar ususiñ yanapirinakaruxa, ¿kamsataynas Faraonaxa?
Yaqha jiskt’äwinakampi
- Liyt’añamawa Éxodo 1:6-22.
¿Kunjamatsa Abrahamaru siskän ukxa Diosax phuqañ qalltänxa? (Éxo. 1:7; Gén. 12:2; Hech. 7:17.)
¿Kunjamsa israelit usuyir warminakaxa jakäwir wali valorani uñjapxatapxa uñacht’ayapxäna? (Éxo. 1:17; Gén. 9:6.)
¿Jehová Diosar munasitapatxa usuyir warminakaruxa kunjamsa Diosax bendicïna? (Éxo. 1:20, 21; Pro. 19:17.)
Abrahaman wawanakapatwa mä wawax jutani sasa Jehová Diosax amtkän ukxa, ¿kunjamatsa Supayax chhaqtayañ yant’äna? (Éxo. 1:22; Mat. 2:16.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn